Noodlottige skietery in BelgiëFoto: Associated Press Minstens vier persone isDinsdag dood tydens ‘n skietery in België. Michel Firket, van die Liege-stadsraad, het aan die Associated Press gesê buiten die aanvaller, wat ook doodgeskiet is, is twee polisiebeamptes en ‘n verbyganger oorlede. Minstens twee persone is beseer. Die openbare uitsaaier RTBF het gesê die skietery het Dinsdag naby ‘n kafee in Boulevard d’Avroy, Liege, plaasgevind. Die skieter het van die toneel gevlug maar is later “geneutraliseer”, het RTBF berig en die polisie en brandweer as bronne aangehaal. In ‘n video wat op Twitter gepubliseer is deur ‘n persoon wat glo ‘n ooggetuie was, kan ses skote gehoor word. Die polisie en weermag in België is op hoë gereedheid sedert selfmoordbomaanvallers in 2016 altesaam 32 mense se dood veroorsaak het by die lughawe en ondergrondse treinstelsel in die land. ‘n Beampte van die Belgiese federale vervolger het aan AP gesê “daar is tekens” dat die skietery ‘n terreuraanval was. Die beampte wou anoniem bly, omdat hy nie gemagtig is om met die media te praat nie. ‘n Beampte van die krisisbeheersentrum het bevestig die gebied is beveilig. Die Franse president Emmanuel Macron en Britse eerste minister Theresa May het hul simpatie betoon met België.